 NA CHARLES WASONGA TUME ya Kitaifa ya Haki za Binadamu (KNCHR) imewaonya polisi dhidi ya kutumia nguvu kupita kiasi dhidi ya waandamanaji wanaopinga sera za serikali. Hii ni kufuatia ripoti ya kuuawa kwa watu si chini ya sita katika maandamano yaliyofanyika kwenye miji kadha nchini Ijumaa iliyopita kuadhimisha mapambano ya ukombozi wa pili, almaarufu Saba Saba. Aidha, mtu mmoja aliuawa katika maandamano yaliyofanyika katika eneo la Mlolongo mnamo Jumatano, Julai 12, 2023. Hii ni kando na mamia ya watu waliojeruhiwa katika fujo hizo zilizochochewa zaidi na kupanda kwa gharama ya maisha.  “Inasikitisha kuwa miaka 33 baadaye, wakati Wakenya wanasherehekea kunawiri wa demokrasia, tunashuhudia kurejelewa kwa ukatili wa polisi. Haifai kwa polisi kuwashambulia Wakenya wasio na silaha na ambao wanaelezea kutoridhishwa kwao na hali ya uchumi,” akasema mwenyekiti wa KNCHR Roseline Odede. Mwenyekiti huyo alisema kuwa idadi ya watu waliouawa katika fujo za wiki jana ni saba. Lakini takwimu zilizotolewa na Wizara ya Masuala ya Ndani zinaonyesha kuwa ni watu sita waliopoteza maisha yao; wawili mjini Kisumu, Migori (1) na watu watatu Kisii. Bi Odede alisema inasikitisha kuwa polisi wameamua kuwatawanya waandamanaji kwa kutumia risasi na gesi ya kutoa machozi, hatua ambayo ilichangia vifo na kujeruhiwa kwa watu. Jumatano, maandamano yalishuhudiwa jijini Nairobi na maeneo mengine ya nchi. Miji mingine ambako maandamano yalifanyika Jumatano ni Mombasa, Kisumu, Nyamira, Homa Bay, Nakuru, Kisii, Wote, Machakos, miongoni mwa mingine. Polisi nao walikabiliana na waandamanaji hao kwa kufyatua risasi, vitoa machozi na kuwanyunyizia maji ya kuwasha. Shughuli za usafiri zilitatizika kwani barabara za miji kadha nchini zilikuwa zimezibwa na waandamanaji waliokuwa wakimshutumu Rais William Ruto kwa kupuuzilia mbali kilio chao cha kupanda kwa gharama ya maisha. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  